Oud-SA’ner in NS slaan toekenning los met Afrikaanse radioprogramKarisma Nel met haar toekenning (Foto: Facebook) Drie jaar gelede het die Suid-Afrikaans gebore radio-omroeper Karisma Nel ŉ Afrikaanse radioprogram in Nieu-Seeland begin wat as ŉ kuier- en saamkomplek sou dien vir die duisende Suid-Afrikaners wat vandag in dié land woon. Nou is dié program onlangs met ŉ gesogte toekenning vereer. Nel, wat reeds op tienjarige ouderdom saam met haar ouers en ouer broer na Nieu-Seeland verhuis het, sê sy het destyds besef hoeveel Suid-Afrikaners daagliks terugverlang na die ryk en diverse kultuur in Suid-Afrika, en daarom besluit om dié radioprogram te begin sodat Suid-Afrikaners in die buiteland daagliks steeds dié kultuurskat kon beleef. Haar program – eers getiteld Lekker Luister en deesdae Lekker Stuff – skep ŉ platform waar Suid-Afrikaners hul stories kan deel en luister na die jongste in Afrikaanse musiek en televisieprogramme. Sy sê Lekker Stuff is ook ŉ platform waar Afrikaans én die Suid-Afrikaanse kultuur gevier word. “Ek het uitsaaiwese by die School of Radio in Nieu-Seeland studeer omdat ek nog altyd lief is vir mense, kultuur en musiek – en ek boonop baie praat,” vertel sy. “Ek het grootgeword met RSG wat in my kinderjare altyd in my ouers se huis sou speel. Oor die jare het ek ŉ passie daarvoor gekweek; dit bied vir my ŉ platform om my kreatiwiteit uit te leef.” Kort ná haar opleiding het Nel van Tauranga na Hamilton verhuis waar sy vandag steeds woon. Nadat sy ŉ ruk lank as vryskutomroeper by ŉ stasie betrokke was, het sy ŉ Engelse program aangebied. Nel sê dit was die groot Afrikaanse gemeenskap in Nieu-Seeland se verlange na hul geboorteland wat haar oortuig het om in Afrikaans te begin werk. “Ek het besef hoe groot die Suid-Afrikaanse gemeenskap in die land is en hoe honger hulle vir kultuur is. Ek het toe my eerste Afrikaanse radioprogram, Lekker Luister, begin. Ná ŉ jaar van Lekker Luister het ek in ŉ hoek gedruk gevoel; ek wou meer vir die gemeenskap bied as net ŉ bietjie gesels, musiek en nou en dan ŉ onderhoud met ŉ bekende wat toer in die land.” Karisma Nel (Foto: Facebook) Lekker Luister het tot ŉ einde gekom, maar Lekker Stuff is in 2017 gebore. “Dís die platform waar ons stories deel en ons kultuur vier. Ek het ook twee nuwe aspekte bygevoeg: LekkerTV, ŉ videokanaal op YouTube en Facebook, gaan binnekort sy vlerke sprei. Ek reël nou ook geleenthede, soos onder meer Radioraps se konsert vroeër die maand, en geniet dit vreeslik baie.” Sy was “oorbluf” om die toekenning vir die beste musiekprogram by die Nieu-Seelandse radiotoekenningsgeleentheid te verower. “Lekker Luister was twee jaar gelede ŉ finalis, maar dié jaar was die eerste keer dat ek gewen het. Daar is soveel talentvolle mense daar buite wat hard werk. Ek is nog altyd ŉ baie nederige mens. Ek dink nie mens kan so iets ooit verwag nie, maar dit was ŉ wonderlike gevoel toe die toekenning aan my oorhandig is.” Nel se ouers het ook ŉ paar jaar gelede ŉ Suid-Afrikaanse winkel, The Lekker Shop, in Nieu-Seeland geopen. Plaaslike inwoners is glo gaande oor dié winkel. “Ons verkoop al die lekker Suid-Afrikaanse dinge wat mens mis wanneer jy oorsee woon. Ek is betrokke by die bemarking en promosiewerk vir die besigheid,” vertel sy. Sal sy terugkeer na Suid-Afrika? “Ek is nie seker of ek ooit permanent sal terugkeer nie,” sê sy. “Maar ŉ mens mis jou familie – en veral die reuk van bosveld. Dit kan ek wel sê: Afrika sal altyd deur my are vloei.”